
Saksframlegg
Samandrag
Det vart avdekt kondens i taket i eit klasserom og eit grupperom i Vestbygget ved Sveio skule. Takstmann konkluderte med at problemet skuldast kondens som følgje av plast på begge sider av isolasjonen i takkonstruksjonen.
Same oppbygging finst i alle rom i Vestbygget. Det er per i dag ikkje registrert fuktproblem i dei øvrige romma, men desse blir haldne under oppsyn. Utbetring av klasserommet er gjennomført, medan grupperommet blir utbetra i haustferien. Kostnaden er estimert til om lag 300 000 kroner og må dekkjast over driftsbudsjettet.
Saks- og faktaopplysningar 
Det vart meldt inn spor etter fukt i himlingen i eit klasserom og eit grupperom i Vestbygget ved Sveio skule. Vestbygget vart oppført i 1993 og gjennomgjekk ei lettare rehabilitering i 2019. Takkonstruksjonen er frå opphavleg byggeår og vart ikkje omfatta av rehabiliteringa.
Takstmann vart engasjert for å undersøkje forholdet og avklare årsaka til fuktspora. Takstmannen konkluderte med at fuktproblemet ikkje skuldast lekkasje frå yttertaket, men kondens i takkonstruksjonen. Årsaka vart vurdert å vere at det var lagt plast på begge sider av isolasjonen i takkonstruksjonen. Denne oppbygginga kan føre til at fukt blir stengd inne i konstruksjonen og kondenserer.
På bakgrunn av undersøkingane vart snikkar engasjert for å rive delar av himling og takkonstruksjon og byggje opp att dei delane som var fuktskadde. Utbetringsarbeida i klasserommet vart gjennomførte i løpet av sommaren. Det var nødvendig å gjennomføre utbetringa i løpet av sommaren, slik at areala kunne vere klare til skulestart og arbeidet ikkje skulle få konsekvensar for den ordinære skuledrifta.
Som ein del av utbetringa vart plasten i det ytste laget erstatta med ein diffusjonsopen duk, slik at konstruksjonen får betre moglegheit til å tørke ut.
Det er avdekt at same oppbygging av takkonstruksjonen finst i fleire rom i Vestbygget. Det er per i dag ikkje registrert teikn til fukt eller kondens i dei øvrige romma. Desse områda vil bli haldne under oppsyn, og det vil bli sett i verk nødvendige tiltak i dei romma der det eventuelt blir registrert teikn til fukt eller kondens.
Utbetring av grupperommet er planlagt gjennomført i haustferien.
Innkomne merknadar
Ikkje relevant. 
Konsekvensar
Utbetringsarbeida i klasserommet vart gjennomførte i sommarferien, slik at arbeidet ikkje skulle påverke den ordinære skuledrifta. Utbetring av grupperommet er planlagt gjennomført i haustferien.
Det er ikkje registrert fuktproblem i dei øvrige romma i Vestbygget. Desse vil bli følgde opp og haldne under oppsyn, og nødvendige tiltak vil bli sette i verk dersom det blir avdekt fukt eller kondens.

Økonomiske konsekvensar
Utbetringa er estimert til om lag 300 000 kroner inkl. mva. Kostnaden må dekkjast over driftsbudsjettet. Dette vil medføre at driftsbudsjettet for bygg på kap. 14220 blir overskride med tilsvarande beløp.
Beredskap
Ikkje relevant
Vurdering
Det er vurdert som nødvendig å utbetre dei delane av takkonstruksjonen der det er avdekt fuktskade. Arbeidet i klasserommet er gjennomført, medan utbetring av grupperommet er planlagt i haustferien. 
Resterande delar av takkonstruksjonen blir haldne under oppsyn. Dersom det blir avdekt nye teikn til fukt eller kondens, vil forholdet bli undersøkt og nødvendige tiltak vurderte.
Rådmannen sin konklusjon
Rådmannen legg fram saka for formannskapet til orientering. 
Aktuelle lovar, forskrifter, avtalar m.m.

